"Алғашқы ұстаз, алғашқы дана бабам"

**Өтетін күні:** 17.03.21. **Сағат:** 12:25 - 12:55 ( 30 минут). **Өтетін орны:** Мультимедиа кабиеті. **Қатысатын оқушылар:** 7 – 11 сыныптар. **Оқушылар саны: Әдеби кештің тақырыбы:** «Алғашқы ұстаз, алғашқы дана бабам»  
**Мақсаты:** Алғашқы ұстаз, ұлы ағартушы Ыбырай Алтынсариннің өмірімен, шығармаларымен оқушыларды таныстыру.  
Ыбырай Алтынсариннің әңгімелері арқылы оқушыларды имандылыққа, адамгершілікке, еңбекқорлыққа тәрбиелеу.  
Ұлы тарихи тұлғаны есте сақтауға, құрмет тұтуға, үлгі алуға тәрбиелеу.  
**Көрнекілігі:** Ы. Алтынсарин портреті, өнегелі сөздері, слайд.  
**Жүрісі:** І. Ы. Алтынсарин өміріне, шығармашылығына тоқталу  
 ІІ. Әңгімесінен сахналық қойылым.

***Кіріспе сөз:*** *Айбасова Гульмира Магжановна.*Армысыздар қадірменді әріптестер,оқушылар. Бүгін міне ұлы ағартушы, дархан дарынды педагог, ұстаз, ақын, жазушы, халқымыздың қаһарман қайраткері Ы.Алтынсарин атамыздың 180 жылдық мерейтойына орай әдеби кешімізді ашық деп жариялаймыз.

**І. 1 -жүргізуші:** Әр халықтың болашаққа бет алған тарихы даму жолында жарық жұлдыздай болып бағыт - бағдар сілтеген, сөйтіп сол ұлттың, халықтың тарихында есімдері ерекше аталатын зор тұлғалар болатыны айқын. Халқымыздың тұңғыш ғалымы Шоқан Уәлихановпен, ұлы кемеңгер ақын Абай Құнанбаевпен бірге аса көрнекті қоғам қайраткері, алғашқы ұстаз Ыбырай Алтынсарин.  
 **2 -жүргізуші:** Ы. Алтынсарин - алғашқы халық мұғалімі, қазақ даласында алғаш рет халықтық мектеп ұйымдастырушы педагогы, балаларға арнап  
өте құнды өлеңдер мен әңгімелер жазған жазушы.

**1- оқушы:** Ыбырай Алтынсарин – ғасырлар өтсе де, заман өзгерсе де өзі өмір сүрген заманы мен өмірінде қазақ балаларына “Кел, балалар, оқылық” деп жар салудан тынбаған, сол арқылы қазақ балаларының надандық қамытын киюіне жол бермеген бірден-бір тұлға болып қала бермек. Оның осы қанатты сөздері әлі де өз күшін жойған емес. Сондықтан, Ыбырай атамыздың ісін жалғастыратын, арманын орындайтын біздер үшін осы жолдан өту үлкен құрмет және зор міндет.

Ыбырай Алтынсариннің (шын аты Ибраһим), ол 1841 жылы 20 қазанда Қостанай қаласындағы Затобол ауданында дүниеге келген. Ыбырай үш жасқа келгенде әкесі Алтынсары қайтыс болады. Оны Кенесары шапқыншылығында өлтіріп кетеді. Ыбырайды әкесінің досы Жетібай Өтемісұлы құтқарып қалады. Әкесі қайтыс болғаннан кейін тәлім-тәрбиені атасы Балғожа биден алады. 1846 жылы Балғожа би Орынбордағы Шекара коммиссиясы жанынан ашылатын мектепке Ыбырайды жаздырып қояды. 1850 жылы 22-тамызда сол мектепке Ыбырай алғашқы 30 баланың бірі болып қабылданады. Ол уақытын жан-жақты білім алуға ерекше ынтамен кіріседі және 1857 жылы «өте жақсы»деген бағамен бітіреді.  
**1- жүргізуші:** Ы. Алтынсариннің оқып, білім алуына жағдай жасап, ақыл - кеңес беріп отырған атасы Балқожа би еді. Оқуда жүрген жас Ыбырайға атасы хат арқылы өлең мен күш - қуат, ынта - жігер беріп отырады.

**2-жүргізуші:**

Балқожа Жаңбыршыұлы – би. Орта жүздің Қыпшақ тайпасының Ұзын руынан шыққан. Ыбырай Алтынсарин өзінің 1879 жылы жарық көрген «Қазақ хрестоматиясы» кітабына «Балқожа бидің баласына жазған хаты» деген өлеңін енгізген  
**2 – оқушы:**  
Үміт еткен көзімнің нұры, балам,

Жаныңа жәрдем берсін Құдай тағалам.

Атаң мұнда анаңмен есен –аман,

Сүйіп сәлем жазады бүгін саған.

Атаңды сағындым деп асығарсың,

Сабаққа көңіл бөлсең, басыларсың.

Ата – анаң, өнер білсең, асырарсың,

Надан боп білмей қалсаң, аһ ұрарсың.

Шырағым, мұнда жүрсең, нетер едің?

Қолыңа құрық алып, кетер едің.

Тентіреп, екі ауылдың арасында

Жүргенмен, не мұратқа жетер едің?

**3 - оқушы:** 1859 жылы Орынборға тілмаш болып ауысады. Бұл кезде белгілі шығыс зерттеушісі ғалым - профессор В. Григорьевпен жақын танысып, оның кітапханасын пайдалануға мүмкіндік алады. 1860 жылы Орал сыртындағы қазақтар үшін төрт жылдық бастауыш мектеп ашуға ұйғарылған кезде, Ыбырай өзі сұранып, Торғай мектебіне оқытушы болуға рұқсат алады. Қазақстан мектептерінің жұмысы Ыбырай Алтынсариннің педагогтік қызметпен айналысуынан бастап ерекше жанданды.

**4 - оқушы:** 1876 жылы Ыбырай Петербург, Қазан қалаларына барды. Орыс ағартушыларының еңбектерін зерттеді. Соларға еліктеп қазақ тілінде оқу құралдарын жасауды ойлайды. Сөйтіп 1876 жылдан бастап «Қазақ хрестоматиясын» жазуға кірісті.

**5 - оқушы:** Бұл кітап ана тіліміздегі тұңғыш оқулық еді. Хрестоматияға тәрбиелік мәні жоғары көптеген шағын әңгімелері, өлеңдері мен ауыз әдебиеті үлгілерін, аударма шығармаларын енгізген болатын.Бұл хрестоматия екі кітап болып шығарған. Бірінші кітаптағы мақалалар төрт тарауға бөлінген:

1)Балалар өмірінен алынған әңгімелер, бұлар түрлі орыс хрестоматияларын, көбінесе Паульсонның хрестоматиясынан алынған, мысалдар мен халық әдебиеті, балалардың туғандарына жазған хаттары.

2) Әр түрлі жастағы адамдардың өмірінен алынған әңгімелер.

3) Ең жақсы қазақ ақындарының өлең-жырларынан үзінді.

4) Қазақтың мақал-мәтелдері.

Екінші кітапта қазақтың төл әңгіме,аңыздарынан басқа, табиғат тарихы мен жалпы тарих жөнінен, география, өндіріс ехникасы жөнінен және кеңсе ісін жүргізу үлгілері жөнінен мақалалар қосқан.

**6 - оқушы:**

Сауатты болса екен деп қазақ халқын,  
Білімге бастап беріп, жолды салды.  
Тәлімді, тәрбиелі еңбегімен,  
Ыбырайдан өшпестей мұра қалды.

**7 - оқушы:**

Сәлем жолдап шәкіртке дұғай - дұғай,  
Ұрандап өлеңімен келді былай.  
Жас ұрпаққа жар салып жанымен де  
«Кел, балалар, оқылық»- деді Ыбырай.

**8 – оқушы:** Кел, балалар, оқылық! (әнімен айтылады)

**1 -жүргізуші:**

Жалғассын бүгінгі күн дәстүр - салтың,  
Күндей күліп өмірің болсын жарқын.  
Бас иіп ұлы Ыбырай рухына,  
Көтерейік бірігіп атақ - даңқын!  
**2 -жүргізуші:**

Жас ұрпақ білім алды әр салада,  
Алғырлар өнер десе жан сала ма.  
«Өнер - білім бар, жұрттар» деген сөзі,  
Мәңгілік із қалдырды әр санаға.

**9 – оқушы:** «Өнер – білім бар, жұрттар» (өлеңі оқылады)

**2-жүргізуші:** Сонымен қатарЫбырай Алтынсарин жазушы, этнограф

**10 – оқушы: Ыбырай- жазушы -**  Ы.Алтынсарин жазба әдебиетке тән проза жанрының да негізін қалады. Ол - тұңғыш рет балаларға арнап әңгіме жазған жазушы. Ыбырай әңгімелерінің басты ерекшелігі-жақсы мен жаманды салыстыра отырып әңгімелеу арқылы балалардың санасына ой салу, тәрбиелеу. Еңбекті сүю және қадірлеу – Ыбырай әңгімелерінің негізгі тақырыбы. Оны жазушы шағын әңгімелерде үгіт, өсиет түрінде берсе, кей шығармаларында халықтың қоғамдық санасын тәрбиелейтін реалистік суреттер арқылы бейнелейді. "Өрмекші, құмырсқа, қарлығаш" әңгімесінде Ыбырай ең кішкентай жәндіктердің өзі де тіршілік үшін тыным таппай еңбек етіп жүргендігін көрсете келіп, оларды балаларға үлгі етеді. Ы.Алтынсариннің «Екі жолдас», «Бір уыс мақта», «Қисық ағаш», «Таза бұлақ», «Шеше мен бала», «Ақымақ дос», «Тазша бала», «Қыпшақ Сейтқұл», «Киіз үй мен ағаш үй», «Талаптың пайдасы», «Бақша ағаштары», «Асыл шөп», «Байұлы», «Мейірімді бала», «Дүние қалай етсең табылады», «Жиренше шешен», «Бай мен жарлы баласы», «Әке мен бала», «Мақта қыз бен мысық» және т.б. әңгімелері бар.

**11 – оқушы: Ыбырай -ғалым, этногроф**-Ы.Алтынсарин этнография саласындағы еңбектері халқымыздың салт-дәстүр, әдет-ғұрыптарын қарастырады. Оның бірі өлген адамды жерлеу және оған ас беру, екіншісі құда түсу, қыз ұзату салттары туралы айтылады.

Лингвистика, тілтану саласында қазақ тілінің тазалығына зор мән берді.

Қазақтың әдеби тілі, оның қалыптасуы мен дамуы, ана тілінің тазалығы Ы.Алтынсариннің негізгі бағыты мен қызметі болып табылады.

Қазақ ауыз әдебиетін зерттеп, қазақтың жұмбақтары, дастандары, мақал-мәтелдері жөнінде ғылыми мақалалар жазды. «Қобыланды батыр», «Қара батыр», «Жәнібек батыр» эпостарынан, қазақ халқының тарихынан үзінділері баспа бетіне жариялады.Ол Орыс географиялық қоғамының Орынбордағы бөлімінің толық мүшесі болған.

**1 -жүргізуші:** Ы. Алтынсарин өз өлеңдерінде балаларды оқуға, білім алуға шақырса, ал әңгімелерінде еңбекті сүюге, қадірлеуге, адамгершілікке, имандылыққа, адал достыққа, тазалыққа үйретеді.

«Ананың сүюі» (өлеңін оқу)  
  
**2 -жүргізуші:** Алғашқы ұстаз, ұлы ағартушы Ы. Алтынсариннің бірнеше әңгімелері бар, бұл әңгімелерді оқи отыра, өмір жолында тәрбиелік мәні өте терең мағынада екенін түсінесің. Әңгімелері: «Атымтай Жомарт», «Лұқпан Хакім» «Мейірімді бала». Сондықтан да біз Ыбырай атамызды «Қазақ балалар жазушысы» деп атаймыз. Әңгімелерден алатын тәрбиеміз.



Сіздердің назарларыңызға алғашқы ұстаз, ұлы ағартушы Ы. Алтынсариннің

« Мейірімді бала» әңгімесінің көрінісін ұсынамыз.

**«Мейірімді бала».**   
**Патша:** - Біздің Қытай халқында мынадай заң бар. Егер кімде - кім біреуді алдаса қолы кесіледі. Осы заңды білесің бе?  
**Төре:** - Білем.  
**Патша:** - Білсең, өзің істеген күнәңді мойныңмен көтересің. Сондықтан сен өз еліңдегі адамды алдағаның үшін қолың кесіледі. Уәзірлер дайынсыңдар ма?  
**Уәзір:** - Дайынбыз.  
**Патша:** - Жазаны бастауға рұқсат.  
**Қыз бала:** - Тоқтатыңыздаршы, құдай үшін тоқтай тұрыңыздаршы.  
**Патша:** - (тоқтат деген ишара беріп) Бұл кімнің қызы?  
**Төре:** - Менің қызым.  
**Қыз бала:** - Тақсыр патша, менің әкем жазаға лайық болғаны рас, соның үшін қолынан айырылуы керек болады. Мінекей, тақсыр, әкемнің қолы.  
Бұл қол да менің жазықты болған атамның қолы.  
**Патша:** - Қызым сенің қолыңды кескеннен не пайда? Кінәлі сен емес қой.  
**Қыз бала:** - Уа, әміршім! Мен осы төренің қызымын. Мына қолды осы төренікі деп есептеңіз. Өйткені, мұнымен бала-шағасын асырауға шамасы келмейді. Бұйырыңыз тақсыр! Осы нашар қолын кесіп, жұмысқа жарап, бала-шағаларын асырайтын қолын атама қалдыруға.  
**Патша:** -(Төреге) Мына қызыңның ақылдылығы мен мейірімділігінің арқасында сенің қолыңды кеспеуге бұйырамын.  
**Төре:** Басын иіп, рахмет айтады.  
**Патша:** - Ата көрген оқ жонар,  
Шеше көрген тон пішер.  
**Төре:** - Жақсы бала әкесінің есіктегі басын төрге сүйрейді,  
Жаман бала әкесінің төрдегі басын есікке сүйрейді.

**12 оқушы:** «А құдайым бала бер, бала берсең сана бер, санасыз бала бергенше, артынан бәрін - бәрін ала бер»- деп Ыбырай Алтынсарин өзінің мақал - мәтелдер жинағында келтіргендей, кішкентай қыз ақылдылығы мен тапқырлығының арқасында әкесін жазадан аман алып қалды. Бұл әңгімесінде Ыбырай Алтынсарин балаларды ата - анасын сыйлауға, қадірлеуге, батылдыққа, ақылдылыққа үйретеді.

**13 – оқушы:**

Алтынсарин – қазақтың жарық шамы,

Ойлағаны аяулы халық қамы.

Жап-жасыл жайқалатын жапырағы,

Алтынсарин – елімнің алтын бағы.

**14 - оқушы:**

Алтынсарин- мазмұнды өмір әні,

Үлгі болып алдыңнан жолығады.

Шырт ұйқыдан оятқан бабамызды

Алтынсарин – даланың қоңырауы.

**15 - оқушы:**

Алтынсарин – ел үшін соққан жүрек,

Сезіп оның дүрсілін шаттанды көп.

Қалың қардың жібіткен мұз денесін

Алтынсарин – аңқылдақ алтын күрек.

**16 - оқушы:**

Денесі оның Тобылдың жағасында,

Мүсіні тұр Қостанай қаласында.

Ыбырай бұлағының мөлдір суы

Шүпілдейді білімнің шарасында.

**17 - оқушы:**

Сол сумен егін егіп, мал суардық,

Жыр жазып, дала жайлы ән шығардық.

Сол сумен қаталаған шөлді басып,

Шығып тұр қазағымның дауысы анық.

**18 - оқушы:**

Сол судан мейірі қанып барлық халық,

Өмірден өз орынын тапқаны анық.

Алтынсарин – ұлы ұстаз ұлағатты,

Алтынсарин – ұлтыма ұлы жарық.

**Қорытынды:**  
**І – жүргізуші:** Біз, әдеби кешімізде ұлы ағартушы, тұңғыш қазақтың елінде мектеп ашқан, алғашқы ұстаз Ы. Алтынсариннің өмірбаянымен толық таныстық. Ыбырай Алтынсариннің шығармаларына, ағартушының еңбектеріне тоқталып отырмыз.

**ІІ – жүргізуші:** Өзіндік ізін қалдырған, өскелең ұрпақтың еш есінен кетпестей ұстаздың жолын арнап өткендігін көріп, біліп, танысып өттік. Міне, осындай тәрбиелік мәні бар әдеби кешіміз арқылы әр адамзат әр істі ойланып ақылмен жасауға, кішіге қамқор болуға, ата - анасын сыйлап құрмет тұтуға, еңбекқор болуға шақырамыз

**Бірге:** Күндеріңіз нұрлы болсын! Келесі кездескенше қош сау болыңыздар!